b'\n_START_ARTICLE_\nJuozas Linkaitis\n_START_PARAGRAPH_\nJuozas Linkaitis (1910 m. lapkri\xc4\x8dio 23 d. Kalvarija \xe2\x80\x93 1967 m. spalio 1 d. Vilnius) \xe2\x80\x93 Lietuvos in\xc5\xbeinierius elektrikas, energetikas.\n_START_SECTION_\nBiografija\n_START_PARAGRAPH_\n1941 m. baig\xc4\x97 Vytauto Did\xc5\xbeiojo universitet\xc4\x85 ir iki 1944 m. dirbo Petra\xc5\xa1i\xc5\xabn\xc5\xb3 elektrin\xc4\x97je, 1944\xe2\x80\x931952 m. Kauno Energijos rajono, 1952\xe2\x80\x931957 m. Petra\xc5\xa1i\xc5\xabn\xc5\xb3 elektrin\xc4\x97s vyriausiasis in\xc5\xbeinierius. 1957\xe2\x80\x931965 m. Mokslini\xc5\xb3 tyrimo darb\xc5\xb3 koordinavimo komiteto Energetikos ir kuro skyriaus vir\xc5\xa1ininkas, nuo 1965 m. Valstyb\xc4\x97s plano komisijos Mokslo ir technikos skyriaus vir\xc5\xa1ininko pavaduotojas. 1944\xe2\x80\x931962 m. dar d\xc4\x97st\xc4\x97 Kauno universitete (1944\xe2\x80\x931946 m. Vytauto Did\xc5\xbeiojo universitetas, nuo 1950 m. Kauno politechnikos institutas).\n_START_SECTION_\nMokslin\xc4\x97 veikla\n_START_PARAGRAPH_\nPara\xc5\xa1\xc4\x97 mokslini\xc5\xb3 darb\xc5\xb3 apie Lietuvos energetikos pl\xc4\x97tot\xc4\x99, \xc5\xa1ilumin\xc4\x97s energijos tiekimo centralizavim\xc4\x85 ir projektavim\xc4\x85. Daug prisid\xc4\x97jo rengiant energetikus ir tobulinant energetinius \xc4\xafrenginius Lietuvoje. Sukaup\xc4\x97 technin\xc4\x97s literat\xc5\xabros apie elektros \xc4\xafrengini\xc5\xb3 montavim\xc4\x85, remont\xc4\x85. Jo iniciatyva (projektavo ir vadovavo montavimo darbams) \xc4\xafrengta pirmoji Lietuvoje garo tiekimo linija i\xc5\xa1 Petra\xc5\xa1i\xc5\xabn\xc5\xb3 elektrin\xc4\x97s \xc4\xaf popieriaus fabrik\xc4\x85 \xc5\xa1alia elektrin\xc4\x97s. Jam vadovaujant Petra\xc5\xa1i\xc5\xabn\xc5\xb3 elektrin\xc4\x97je ir Maisto fabrike buvo pastatyti ir prad\xc4\x97jo veikti du 1000 kW galios energetiniai traukiniai.'